Wat ye wha ‘s in yon town——Song

O WAT ye wha 's in yon town,
Ye see the e'enin Sun upon,
The dearest maid 's in yon town,
That e'ening Sun is shining on.

Now haply down yon gay green shaw
She wanders by yon spreading tree;
How blest ye flow’rs that round her blaw,
Ye catch the glances o' her e'e!
O wat ye wha's, &c.

How blest ye birds that round her sing,
And welcome in the blooming year;
And doubly welcome be the spring,
The season to my Jeanie dear.
O wat ye wha's, &c.

The sun blinks blyth on yon town,
Among the broomy braes sae green;
But my delight in yon town,
And dearest pleasure, is my Jean.
O wat ye wha's, &c.

Without my fair, not a' the charms
O' Paradise could yield me joy;
But give me Jeanie in my arms,
And welcome Lapland's dreary sky.
O wat ye wha's, &c.

My cave wad be a lover's bow’r,
Tho' raging winter rent the air;
And she a lovely little flower,
That I wad tent and shelter there.
O wat ye wha's, &c.

O sweet is she in yon town,
The sinkin Sun's gane down upon;
A fairer than 's in yon town,
His setting beam ne'er shone upon.
O wat ye wha's, &c.

If angry fate is sworn my foe,
And suffering I am doom'd to bear;
I careless quit aught else below,
But, spare me, spare me Jeanie dear.
O wat ye wha's, &c.

For while life's dearest blood is warm,
Ae thought frae her shall ne'er depart,
And she----------as fairest is her form,
She has the truest, kindest heart.
O wat ye wha's, &c.